Polisieman voor sy huis doodgeskietArgieffoto: SAPD/Facebook ŉ 39-jarige polisiebeampte is Maandagoggend op pad werk toe voor sy huis in Kaapstad doodgeskiet. Konst. Noloyiso Rwexana, provinsiale polisiewoordvoerder van die Wes-Kaap, het gesê die beampte, ŉ konstabel van die Grassypark-speurtak, is omstreeks 06:15 in sy motor voor sy huis in Hlosistraat in Philippi-Oos doodgeskiet. “Die beampte was op pad werk toe en het in sy ongemerkte ampsmotor gesit toe hy deur ŉ onbekende aantal verdagtes aangeval, geskiet en van sy dienspistool beroof is,” het Rwexana gesê. Die polisie ondersoek ŉ saak van moord. Die polisie doen ŉ beroep op die publiek om met inligting vorendag te kom wat hulle in hul ondersoek kan bystaan. Bel ao. Alfred Baker van die Valke by 071 351 7464.